Diit 139
Kuoth mi te gua̱thni diaal
(Dit Dee-bid)
1
Mëë ci ɣɔ̱n lö Kuoth Nhial
curi ɣä ŋa̱c.
2
Ji̱n ŋäci gua̱a̱th in nyuur kɛ ɣä
kä ŋäci gua̱a̱th in jiacä rɔ,
ŋäci cärkä ni nɔ̱nä.
3
Ji̱n ŋäci gua̱th tin wa̱a̱ thi̱n kɛnɛ
gua̱a̱th tin tɔ̱a̱cä thi̱n,
kä dupkä diaal ŋäci kɛ.
4
Ɛ /ken ri̱et ni ben raar thokdä,
ŋäci jɛ kɛɛliw
lö Kuoth Nhial.
5
Ji̱n ci ɣä go̱l jɔkdä kɛnɛ nhiamdä,
kä ci tëtdu la̱th puɔ̱ɔ̱nydä.
6
Ɛn ŋäc ŋɔaani mɛmɛ ɛ mi gääy ɣä,
cɛ ɣä leny /cä jɛ dëë
luäŋ kɛ ŋäc.
7
Kä winith dëë yiëëdu lɛ̱̈ny thi̱n ɔ
lö Kuoth Nhial?
Kiɛ ɛ winith dëë rɔ bar
thi̱n ɔ kɛ ji̱?
8
Cäŋ bä wä puɔ̱rä ji̱n ti̱i̱ thi̱n
ɛn wi̱ni,
kä cäŋ bä wä jɔɔkni ti̱i̱
thi̱n ɛn wi̱ni.
9
Kä cäŋ ta̱a̱ kɛ gɔ̱k ti pärkɛ
ɣä kui̱ känyä ca̱ŋ,
kä bä lɛ wä cieŋ ni kui̱
konyä ca̱ŋ,
10
niɛ wi̱ni bi ɣä bo̱th
bi ɣä gaŋ kɛ tët cuëëcdu.
11
Kä mi wa̱a̱ wä wee i̱,
“Kɛ thuɔ̱k bi muth ɣä kum,
kä ɛ buay in te thi̱n
loc rɔɔdɛ wäär,”
12
kä cäŋɛ ni muth /cɛ col kä ji̱,
kä wäär la buay ni jɛn,
kä ji̱ ce̱tnikɛ cäŋ däär.
13
Kä ɛ ji̱n ɛ nëë cak cuŋ pua̱a̱nydä,
curi cuŋkä rol kɛl
ni jic maar.
14
Ɣän liakä ji̱ kɛ ɣöö ci ɣä cak
ɛla mi gääy naath
kä yi̱i̱c wi̱c nath.
Kä lätku kɛ ti ga̱ykɛ naath.
Kä ŋa̱cä kɛ agɔaa.
15
Kä ji̱n ŋäci ɣä agɔaa,
ni mëë tuɔɔkä rɔ kɛ ca̱k jic maar,
mëë duɔ̱ɔ̱lkɛ ɣä ni jic maar.
16
Kä curi ɣä nɛn ni mëë
/ka̱n ɣä ni cak.
Kä rɛy buɔkdu ca ni̱n teekädä diaal
gɔ̱a̱r thi̱n,
ɛ ŋotkɛ /kenkɛ ni tuɔɔk.
17
Kä cärku gɔwkɛ ɛlɔ̱ŋ
kɛ ɣä lö Kuoth!
Kä ŋuan kɛn ɛlɔ̱ŋ!
18
Mëë ɛ ɣän i̱ kuɛ̈ɛ̈nä kɛ,
cu ŋuan nikɛn kä liɛt,
kä mëë cä keer cua̱ ŋot
ta̱a̱ kɛɛl kɛ ji̱.
19
Cua̱ go̱r ni mi näki ji̱ nyuɔɔni
lö Kuoth,
kä ɛ nɛy tin la luɔ̱ckɛ
naath na̱n kɛ ɣä,
20
kɛn nɛy tin la ruac
ɛ jiäk kɛ kui̱du,
nɛy tin liakɛ rɔ kɛ mi jiäk
kɛ kui̱du!
21
Ɣän lökä nɛy tin lökɛ ji̱
lö Kuoth Nhial,
kä lökä nɛy tin ca rɔ̱
luɔ̱c ji̱.
22
Ɣän lökä kɛ, nikɛ lo̱k in lo̱k,
kä cɔalä kɛ ni ji̱ tɛ̈rä.
23
Bër ɣɔ̱n ɣä lö Kuoth,
kä ŋäcni lɔcdä,
bër ɣɔ̱n ɣä bi cärkä ŋa̱c.
24
Kä guic lɔcdä mi tëë kɛ nyuɔɔn
ti te thi̱n,
kä bo̱th ɣä kɛ duɔ̱ɔ̱pdu
min do̱raar.
